สังคมข่าวหุ้น
*เห็นการเคลื่อนไหวของดัชนีเมื่อวานนี้เหมือนเป็นเกมล่อเม่ามาเชือด เพราะเปิดตลาดบวกเล็กน้อย ก่อนจะถูกทุบลง และพลิกกลับขึ้นมาอยู่ในแดนบวก จนปิดตลาดเช้า เม่าเข้ามาช้อปสนุกสนาน ก่อนจะถูกตบร่วงอีกครั้งในเวลา 15.45 น. ก่อนสี่โมงเย็นเล็กน้อย และดัชนีมาปิดโชว์ของวัน 1,554.54 จุด ลดลง 7.70 จุด มูลค่าการซื้อขาย 9 หมื่นล้านบาท แนวโน้มวันนี้ตลาดยังแกว่งตัว sideway แนวรับ 1,550 จุด แนวต้าน 1,570 จุด
20 พ.ค. 2564

คาเฟอีน
*เห็นการเคลื่อนไหวของดัชนีเมื่อวานนี้เหมือนเป็นเกมล่อเม่ามาเชือด เพราะเปิดตลาดบวกเล็กน้อย ก่อนจะถูกทุบลง และพลิกกลับขึ้นมาอยู่ในแดนบวก จนปิดตลาดเช้า เม่าเข้ามาช้อปสนุกสนาน ก่อนจะถูกตบร่วงอีกครั้งในเวลา 15.45 น. ก่อนสี่โมงเย็นเล็กน้อย และดัชนีมาปิดโชว์ของวัน 1,554.54 จุด ลดลง 7.70 จุด มูลค่าการซื้อขาย 9 หมื่นล้านบาท แนวโน้มวันนี้ตลาดยังแกว่งตัว sideway แนวรับ 1,550 จุด แนวต้าน 1,570 จุด
*ติดล้อ TIDLOR แนวรับ 40.00 บาทยังแข็งใช้ได้ อย่างวานนี้ถูกแก๊งสี่โมงเย็น ทุบในเวลา 16.00 น. แบบเป๊ะ ๆ มาอยู่ที่ 40.75 บาท เพื่อเป็นการขู่ให้เกิดความหวั่นไหว ระบายของออก ก่อนจะถูกดึงกลับขึ้นมาปิด 42.50 บาท ลดลง 0.25 บาท เจ้ามือถือว่าไม่ธรรมดา น่าจะเงินถึงเงินถัง หน้าตักใหญ่พอควร เพราะวานนี้ วอลุ่มสนั่นกว่า 3,388 ล้านบาท ขึ้นมาเป็นอันดับ 1 ของกระดานซื้อขายวานนี้ โดยช่วงเวลาที่มีวอลุ่มมากสุดก็คือสี่โมงเย็นนั่นแหละ
*เทรดหุ้น ต้องวัดใจเจ้ามือ เช่นเมื่อวันก่อนหน้า XPG หรือ บมจ.เอ็กซ์สปริง แคปปิตอล ของคุณหมอระเฑียร ศรีมงคล เปิดตลาดขึ้นมา ถูกขู่ด้วยการทุบลงไปก่อน ลงมาที่ 6.90–6.95 บาท พอเห็นมีแรงขายพอประมาณ ก็เริ่มดึงกลับ พร้อมกับลากขึ้น ลากลงสลับกันไป ก่อนที่จะขึ้นไปบริเวณ 7.50-7.65 บาท แล้วมาปิด 7.45 บาท ส่วนวานนี้ ราคาอยู่ในแดนลบทั้งวัน หลังน่าจะพอรู้ข่าวว่า ตลาดหลักทรัพย์ต่อโปรฯ หุ้นเข้าข่ายมาตรการกำกับการซื้อขายในช่วงวันที่ 27 พ.ค. ไปจนถึง 10 มิ.ย. 64
*หุ้นกลุ่มเจมาร์ท JMART ของ “เสี่ยตุ้ม” อดิศักดิ์ สุขุมวิทยา ทั้ง JMART JMT และ SINGER ถูกขายทำกำไร หลังแจ้งผลประกอบการไตรมาส 4/64 ออกมา สวยหรูตามคาดการณ์ ส่วนราคาหุ้นทั้ง 3 ตัว ลงมาอยู่แถว 38.00–40.00 บาท และมี P/E อยู่ 34-39 เท่า ถือเป็นจังหวะที่จะทยอยซื้อสะสม เพราะแนวโน้มไตรมาส 2 กำไรยังน่าจะออกมานิวไฮอีก โดยเฉพาะ SINGER ที่จะมียอดขายเครื่องใช้ไฟฟ้าเติบโตสูงมาก อย่างช่วงเดียวกันปีก่อนหน้าซิงเกอร์ก็เติบโตสวนโควิดด้วย ส่วนปีนี้ ฟันธงไปเลยว่า โตแบบนิวไฮแน่นอน
*ACE  บมจ.แอ๊บโซลูท คลีน เอ็นเนอร์จี้ เริ่มเห็นสัญญาณกลับหัว เพราะมีแรงซื้อสะสมหุ้นบริเวณ 3.50  บาท ค่อนข้างมาก เช่น เมื่อวานนี้ ตอนราคาวิ่งขึ้นมาอยู่ที่ 3.66 บาท จะทะลุแนวต้าน 3.70 บาท อยู่ดี ๆ ก็มีมือที่มองไม่เห็นเปิดแผงขายหุ้นฝั่ง Offer กันแน่นมากแบบผิดปกติ นัยฯ ว่า ยังไม่อยากให้ราคาหุ้นวิ่งขึ้นไป ขอเก็บของเข้าพอร์ตเรื่อย ๆ ก่อน งานนี้ต้องวัดใจกันล่ะ ใครทนถือได้ ก็ต้องยอม เพราะหุ้นก่อนจะถูกลากขึ้นไป เจ้ามือเขาก็จะดูลู่ทางแล้วว่า เม่าคลายหุ้นออกมาเยอะหรือยัง ไม่อย่างนั้นเวลาดึงหุ้นกลับ จะมีคนคอยมาดักขายกลางทางเยอะ
*รื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) บอกว่าที่ประชุมคณะกรรมการ ก.ต.ท. ครั้งที่ 6/2564 เมื่อวันที่ 18 พ.ค. 64 มีมติเห็นชอบการออกหลักเกณฑ์เพื่อรองรับการระดมทุนในวงกว้างและเข้าจดทะเบียนในตลาดรองสำหรับเอสเอ็มอีและสตาร์ทอัพ เพื่อเพิ่มทางเลือกการเข้าถึงแหล่งทุนในตลาดทุนให้กับกิจการ โดยอยู่ภายใต้การกำกับดูแลผู้ลงทุนให้ได้รับความคุ้มครองที่เหมาะสมทั้งในตลาดแรกและตลาดรอง
*มาดามแป้ง-นวลพรรณ ล่ำซำ บอสสาว บมจ.เมืองไทยประกันภัย หรือ MTI ประกาศแจกฟรีประกันภัยแพ้วัคซีนโควิด-19 2,000,000 สิทธิ์ มอบวงเงินความคุ้มครอง 100,000 บาท กรณีภาวะโคม่าที่ได้รับผลกระทบจากการฉีดวัคซีนป้องกันโรคติดเชื้อไวรัสโคโรนา 2019 เริ่มเปิดลงทะเบียนตั้งแต่ 20 พ.ค. ถึง 30 มิ.ย. 2564 ผู้รับสิทธิ์จะต้องได้รับการฉีดวัคซีนป้องกันโรคติดเชื้อไวรัสโคโรนา 2019 ภายในวันที่ 31 ธ.ค. 64 ระยะเวลาคุ้มครองภายใน 60 วัน นับจากวันที่เริ่มฉีดวัคซีน จำกัดสิทธิ์ลงทะเบียน 1 ท่านต่อ 1 สิทธิ์